Ričards Vanags

Ričards Daniels Vanags (dzimis ) ir latviešu basketbolists, spēlē spēka uzbrucēja un vieglā uzbrucēja pozīcijā. 2025. gadā pārstāv Latvijas—Igaunijas Basketbola līgas un Latvijas Basketbola līgas (LBL) klubu Rīgas VEF. Iepriekš spēlējis vairākos Latvijas un Igaunijas klubos, kā arī Vācijā un Spānijā.

Ričarda Daniela Vanaga tēvs Ainārs Vanags ir bijušais volejbolists un uzņēmējs, divkārtējs PSRS čempionāta bronzas medaļas ieguvējs Rīgas "Radiotehniķis" (RRR) sastāvā (1989—1991), trīskārtējs Latvijas čempions pludmales volejbolā (1991—1993).

 Karjera 
Jaunatnes vecumā Ričards Vanags trenējies Alfrēda Kraukļa VEF sporta skolas sistēmā pie treneriem Kaspara Strapcāna, Marko Zarkoviča un Viktora Antiča, pārstāvējis VEF komandu LJBL.

Pieaugušo basketbola karjeras sākumā spēlējis BK Jēkabpils, pēc tam BK Valka/Valga un Raplas "Avis Utilitas", bet 2022. gada vasarā pievienojās citam Latvijas—Igaunijas Basketbola līgas klubam BK Liepāja, kļūstot par vienu no komandas līderiem ar vidēji 13,5 punktiem sezonā, kurā ar komandu sasniedza Latvijas kausa finālu un izcīnīja Latvijas Basketbola līgas bronzas medaļas.

2023. gada 28. jūnijā R. Vanags kļuva par pirmo Latvijas basketbolistu, kas izvēlēts Nacionālās basketbola asociācijas G Līgas pirmajā starptautiskajā draftā, kur tiesības uz latviešu spēlētāju nākamajām divām sezonām ieguva Riograndes "Valley Vipers", ar Hjūstonas "Rockets" saistītā komanda.

Pēc atbrīvošanas no G Līgas komandas viņš novembra beigās pievienojās Latvijas—Igaunijas Basketbola līgas jaunākajam klubam "Rīgas Zeļļi". 2024. gada 27. februārī "Rīgas Zeļļu" sastāvā spēlē pret BK Ogre, 30 minūtēs gūstot 30 punktus, uzstādīja savu personīgo rekordu gūtajos punktos Latvijas—Igaunijas Basketbola līgā. "Rīgas Zeļļu" sastāvā Latvijas—Igaunijas līgā iekļuva play-off kārtā un kļuva par komandas rezultativāko spēlētāju ar regulārājā sezonā 16,9 vidēji spēlē gūtiem punktiem. Ar komandu sasniedza Latvijas kausa finālu un izcīnija Latvijas Basketbola līgas sudraba medaļas.

2024. gada vasarā R. Vanags pārcēlās uz Vācijas Pro A līgas (pēc spēka otrās) klubu Tībingenas "Tigers", kas iepriekšējā sezonā spēlēja Bundeslīgā. 2025. gada sākumā viņš nonāca Spānijas pēc spēka trešās līgas (FEB Segunda) klubā Clavijo. Vasarā tika paziņots, ka R. Vanags atgriežas Latvijā un kļūs par vadošā Latvijas—Igaunijas Basketbola līgas un Latvijas Basketbola līgas kluba Rīgas VEF spēlētāju.

 Latvijas izlase 
Ričards Daniels Vanags ir spēlējis visu vecumu Latvijas jaunatnes izlasēs. Ar U-19 izlasi piedalījās 2021. gada Pasaules čempionātā, kas notika Latvijā. Komanda turnīrā ieņēma 11. vietu, un R. Vanags bija komandas rezultatīvākais spēlētājs, gūstot vidēji 11,1 punktu spēlē. Ar Latvijas U-20 izlasi piedalījās 2022. gada Eiropas čempionātā, bija komandas rezultatīvākais spēlētājs ar vidēji 13,8 punktiem spēlē.

2023. gadā iekļauts Latvijas pieaugušo izlases sešpadsmit kandidātu sarakstā, piedalījies treniņos, gatavojoties izlašu spēlēm Pasaules kausa atlasei. 2023. gada 19. jūnijā R. Vanags debitēja Latvijas izlases paplašinātajā sastāvā ("Latvijas Misija 2025"), gūstot 14 punktus un izcīnot 9 atlekušās bumbas Helsinkos pārbaudes spēlē pret Somijas jauno talantu komandu “Susijengi Rising Stars”.

 Atsauces 

 Ārējās saites 

Kategorija:2002. gadā dzimušie
Kategorija:Latvijas basketbolisti
Kategorija:Uzbrūkošie aizsargi
Kategorija:Vieglie uzbrucēji